“หุ้นเอเชีย” เปิดลบ! แนะจับตาตัวเลขภาคอุตฯ-ยอดค้าปลีกจีน
“ตลาดหุ้นเอเชีย” เปิดลบ! นักลงทุนปรับตัวรับข้อมูลเศรษฐกิจสหรัฐ รวมถึงจับตาข้อมูลการผลิตภาคอุตสาหกรรมและยอดค้าปลีกเดือนส.ค.ของจีน
“ตลาดหุ้นเอเชีย” เปิดลบ! นักลงทุนปรับตัวรับข้อมูลเศรษฐกิจสหรัฐ รวมถึงจับตาข้อมูลการผลิตภาคอุตสาหกรรมและยอดค้าปลีกเดือนส.ค.ของจีน
16 ก.ย. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ ขณะที่นักลงทุนปรับตัวรับข้อมูลเศรษฐกิจสหรัฐ รวมถึงจับตาข้อมูลการผลิตภาคอุตสาหกรรมและยอดค้าปลีกเดือนส.ค.ของจีน
ดัชนี NIKKEI 225 ตลาดหุ้นญี่ปุ่นเปิดวันนี้ที่  27,631.39 จุด ลดลง 244.52 จุด หรือ -0.88%, ดัชนี HSI ตลาดหุ้นฮ่องกงเปิดวันนี้ที่ 18,732.44 จุด ลดลง 197.94 จุด หรือ -1.05% และดัชนี SSE Composite ตลาดหุ้นจีนเปิดวันนี้ที่ 3,189.83 จุด ลดลง 10.09 จุด หรือ -0.32%
ดัชนี Nasdaq ร่วง 1.43% แตะที่ 11,552.36 เมื่อคืนนี้ ขณะที่ ดัชนี S&amp;P500 ปรับตัวลง 1.13% แตะที่ 3,901.35 และดัชนีเฉลี่ยอุตสาหกรรมดาวโจนส์ร่วง 173.27 จุด หรือ 0.56% แตะที่ 30,961.82 ซึ่งเป็นระดับต่ำสุดนับตั้งแต่วันที่ 14 ก.ค.
“ตลาดหุ้นและตลาดที่อ่อนไหวต่อความเสี่ยงอื่น ๆ มีแนวโน้มเผชิญความยากลำบาก เนื่องจากมีความชัดเจนมากยิ่งขึ้นว่าแรงกดดันเงินเฟ้อสหรัฐนั้นฝังรากลึก ทำให้ความเป็นไปได้ในการปรับขึ้นอัตราดอกเบี้ยนโยบายของเฟดเพิ่มสูงขึ้น” นักวิเคราะห์ของเอเอ็นซี รีเสิร์ช (ANZ Research) กล่าว 
ขณะนี้ นักลงทุนจับตาข้อมูลผลผลิตภาคอุตสาหกรรมและยอดค้าปลีกเดือนส.ค.ของจีน โดยผลสำรวจที่จัดทำโดยสำนักข่าวรอยเตอร์คาดการณ์ว่า ผลผลิตภาคอุตสาหกรรมจีนจะปรับตัวสู่ 3.8% ในเดือนส.ค. ซึ่งเป็นระดับเดียวกับการเติบโตในเดือนก.ค. ส่วนยอดค้าปลีกเดือนส.ค.มีแนวโน้มปรับขึ้น 3.5% เทียบกับการปรับตัวขึ้น 2.7% ในเดือนก.ค.